DILONGO 61
Bawu Basa Bwongimina ko Kitumba
Thangu bo yivyoka, ntinu Nebukadenesali wuyiza tunga kitumba ki wola kinene beni ayi wutula kyawu mu thandu babe tedilanga Dula. Nandi wiza kutikisa batu boso ba nkinza ku Babiloni mwingi bamona kitumba beni. Mu nkangu beni, muba mvandi ba Ebelewo babe tedilanga Sadalaki, Mesaki ayi Abede-Nengo. Ntinu wiza tuba: ‘Benu kukuwa nkunga wuma tona, mufwene fukama ayi kubwongimina kitumba akiki. Noso kwa wummanga bwongimina kitumba beni, ma bankuba ku mfulu yimbazu. Abwabu! Mbi ba Ebelewo beni batatu babina vanga? Kubwongimina kitumba voti kufyatila Yave?
Thangu nkunga wutona batu boso bafukama ayi babwongimina kitumba, vayi Sadalaki, Mesaki ayi Abede-Nengo bamanga kufukama. Babakala baba yawu va khonzo, buna bamona ti bawu basa fukama ko, biza bafunda kwidi ntinu Nebukadenesali. Ntinu wiza batumisa ayi wiza bakamba: ‘Yeka bwe mubikila mwa thangu, vayi benu kumanga bwongimina kitumba, yeka muvika ku mbazu. Zebi mvutu mbi bawu bavutudila ntinu? Bawu batuba: ‘Bika kwaku kutuvana thangu. Kibila Nzamb’itu kalenda kutuvukisa ku mfulu yi mbazu. Vayi ti kasi tuvukisa ko, muna zaba kwaku ti twisi mbwongimina ko kitumba kyaku.’’
Ntinu Nebukadenesali wudasuka ayi wutuba: ‘Bwelanu mbazu sambwadi di mintulu.’ Buna mbazu yiba yiwombo, wutuma masodi mandi bakanga Sadalaki, Mesaki ayi Abede-Nengo ayi baba kuba ku mfulu yi mbazu. Ngye zebi, mbazu yiba yiwombo beni ayi masodi ma bakuba kuna, mafwa mu kibila ki dyamu. Vayi thangu ntinu kayindimina ku mfulu beni, wiza mona batu bannabandyatila va khati mbazu. Nandi wiza susuka ayi wuyuvula: ‘Ka babakala batatu tube kuba ku mbazu ve? Angi baba nna yimona kukhati mfulu. Wunkaka widi buka mbasi!
Nebukadenesali wiza belama va ndambu mfulu ayi wiza kamba bawu batatu babasika. Batu boso baba vana basusuka thangu bamona Sadalaki, Mesaki ayi Abede-Nengo ba basika. Zebi kibila mbi? Kibila bawu basa vya ko. Nsuni’awu, minlengi ayi bikhutu byawu bisa vya ko ne mfuku mwisi basa ba ko.
Nebukadenesali wiza tuba: ‘Bukyedika! Nzambi yi Sadalaki, Mesaki ayi Abede-Nengo nandi Nkwa Ngolo Zyoso. Nandi be fidisa mbasi mwingi kavukisa bawu batatu. Vasi ko nzambi wulenda kundedakana.’
Abwabu, mbi tulenda kulonguka mu Sadalaki, Mesaki ayi Abede-Nengo? Tufweti monisa lufyatu lu ngolo kwidi Yave, ti tulembu monikina ziphasi voti zithotolo.
‘Yave Nzambi’aku niandi fueti bwongimina ayi niandi kaka fueti sadila.’—Matai 4:10
kmb_Latn run_Latn bem_Latn kon_Latn kon_Latn lua_Latn kon_Latn kon_Latn kon_Latn